Սքոթ Ուոքեր

Սքոտ Քիվեն Ուոքեր (, ), ամերիկացի քաղաքական գործիչ, ներկայացնում է Հանրապետական կուսակցությունը։ 2011-2019 թվականներին եղել է Վիսկոնսինի նահանգի 45-րդ նահանգապետը։

Կենսագրություն

Վաղ տարիներ, կրթություն և գործունեություն 
Սքոթ Ուոքերը ծնվել է Կոլորադո նահանգի Կոլորադո Սփրինգսում՝ Պատրիսիա Էննի և Լեվելին Սքոթ Ուոքերի ընտանիքում։ Մայրը հաշվապահ էր, իսկ հայրը՝ բապտիստական քահանա։ Ընտանիքը տեղափոխվել է Պլեյնֆիլդ, իսկ երբ Ուոքերը դարձել է 10 տարեկան, տեղափոխվել են Դելավան՝ մի քաղաք, որի բնակչությունը 8000 մարդ էր։ Այստեղ հայրը հայտնի քարոզիչ է դարձել։

Միջնակարգ դպրոցում ուսանելու տարիներին Ուոքերը այցելել է «Ամերիկյան լեգեոն» կազմակերպության կողմից իրականացվող երկշաբաթյա ղեկավարության և կառավարման թրեյնինգներին՝ «Badger Boys State»-ը՝ Վիսկոնսինում, և «Boys Nation»-ը՝ Վաշինգտոնում։ Այդ ժամանակ նա Վաշինգտոնում հանդիպել է Ռոնալդ Ռեյգանին, որը դարձել է նրա ոգեշնչողը և կուռքը։ Բոյսկաուտների շարքերում Ուոքերը հասել է ամենաբարձր՝ «Սկաուտ արծիվ» աստիճանի։

1986 թվականին Ուոքերն ավարտել է Դարիենի միջնակարգ դպրոցը և ընդունվել Միլուոքիի Մարկետտի համալսարան։ Նա այնտեղ սովորել է չորս տարի, բայց չի ավարտել։ Զուգահեռաբար Ուոքերը աշխատել է «IBM»-ում՝ ոչ լրիվ աշխատանքային օրով։ 1990-1994 թվականներին աշխատել է Ամերիկյան Կարմիր խաչում։

Քաղաքական գործունեություն 
1990 թվականին՝ 22 տարեկանում, Ուոքերն առաջին անգամ առաջադրվել է Վիսկոնսին նահանգի Օրենսդիր ժողովում, սակայն պարտություն է կրել դեմոկրատական կուսակցության ներկայացուցիչ Գվեն Մուրից։ Բայց արդեն 1993 թվականին՝ արտահերթ ընտրություններում, նա հաղթել է դեմոկրատ Քրիս Ամենթին։ Ուոքերը վերընտրվել է չորս անգամ և աշխատել օրենսդիր ժողովում մինչև 2002 թվականը, երբ դարձել է Միլուոքի շրջանի գործադիր իշխանության ղեկավարը։

Օրենսդիր ժողովում աշխատելիս Ուոքերը հատուկ հետաքրքրություն է ցուցաբերել քրեական արդարադատության ոլորտի նկատմամբ և եղել ուղղիչ հիմնարկների և դատարանների կոմիտեի նախագահ։ Տարիներ շարունակ նա աշխատել է մի շարք այլ կոմիտեներում, այդ թվում՝ առողջապահության կոմիտեում, ֆինանսական ինստիտուտների կոմիտեում և բնակարանային շինարարության կոմիտեում։ Նա այն օրինագծի ընդունման ակտիվ կողմնակից էր, որն ընտրությունների ժամանակ ընտրողներին պարտադրել է ներկայացնել լուսանկարների վկայականներ։

2009 թվականի ապրիլի վերջին Ուոքերը առաջադրել է իր թեկնածությունը Վիսկոնսինի նահանգապետի պաշտոնում։ 2010 թվականի սեպտեմբերի 14-ին նա հաղթել է բաց նախնական ընտրություններում՝ ստանալով ընտրողների ձայների 59%-ը, մինչդեռ նախկին կոնգրեսական Մարկ Նյումանը հավաքել է 39%։ 2010 թվականի նոյեմբերի 2-ին Ուոքերը հաղթել է համընդհանուր ընտրություններում՝ հավաքելով ձայների ընդհանուր թվի 52%-ը, իսկ նրա մրցակից դեմոկրատ Թոմ Բարեթը՝ 46%։

Քաղաքական դիրքորոշումներ 
Ուոքերը ցանկացած պարագայում դեմ էր աբորտներին, այդ թվում՝ բռնաբարության, արյունապղծության կամ մոր կյանքը պաշտպանելու դեպքում։ Նա աջակցում է սեռական լուսավորությանը, հանրային դպրոցներում սահմանափակ ժուժկալությանը, ինչպես նաև դեմ է պետության կողմից աջակցվող առողջապահական ծառայություններին, որոնք ապահովում են մինչև 18 տարեկան անձանց առանց ծնողների համաձայնության ծննդյան վերահսկողության, թեստավորման և սեռական հիվանդությունների բուժման գործընթացը։ Նա պաշտպանում է դեղագործների իրավունքը հրաժարվել դեղատոմսերը կրոնական կամ բարոյական նկատառումներով լրացնելուց։ Ուոքերն աջակցում է մեծահասակների ցողունային բջիջների հետազոտությանը, սակայն դեմ է մարդու սաղմնային ցողունային բջիջների հետազոտությանը։

Անձնական կյանք 
1993 թվականի փետրվարին Ուոքերը ամուսնացել է Տոնետա Տարանտինոյի հետ։ Նրանք ունեցել են երկու երեխա՝ Ալեքսը և Մեթը։ Ամուսինները Վաուվատոսի միջկրոնական ավետարանական եկեղեցու անդամներ են։

Ծանոթագրություններ

Արտաքին հղումներ 
 
 
 
 
 
 
 
 
 
21-րդ դարի ամերիկացի քաղաքական գործիչներ
IBM աշխատակիցներ
20-րդ դարի ամերիկացի քաղաքական գործիչներ